Vrou droom sy sluk verloofring – toe doen sy regtig | Maroela Media
Foto: Jenna Evans/Facebook
'n Vrou het gedroom sy het haar verloofring ingesluk, en toe sy die volgende oggend wakker word, het sy besef sy het dit regtig gedoen.
Jenna Evans (29) van San Diego in Kalifornië in die VSA het gedroom sy was op 'n sneltrein en "boewe" het haar gejaag. Die beste manier om haar 2,4 karaat diamantring te beskerm, was om dit in te sluk.
Sy het besonderhede van die voorval op haar Facebook-blad gedeel waar die storie gou soos 'n veldbrand begin versprei het.
"Ek het Woensdagoggend wakker geword en besef my ring is nie meer aan my hand nie. Ek het Bob Howell wakker gemaak en vir hom gesê ek het my ring ingesluk."
NBC News berig Jenna het in die verlede ook al in haar slaap geloop. Ná hulle lekker gelag het oor die voorval, is sy hospitaal toe. "Die dokter het op 'n X-straalplaat die ring in my maag gesien! Ek kon dit beslis voel. Dit het seerder geword en toe het ons paniekerig geword."
Dokters het 'n endoskopie gedoen om die ring uit haar ingewande te verwyder. Hulle het die ring vir haar verloofde gegee.
"Bobby het uiteindelik my ring teruggegee en ek het belowe om dit nie weer in te sluk nie. Ons gaan nog steeds trou en nou is alles weer reg in die wêreld!"
Volgens CNN trou die paartjie in Mei volgende jaar.
Lekker lag vir die dag :-), so deur al die slegte nuus. Dankie vir die deel Maroela!
Ek het laasnag gedroom ek skop my skoonma uit, toe ek vanoggend wakker word is my voet seer maar my skoonma was nog daar.